心丹訣 一
作者：良价
朝代：唐

paragraphs: 吾有藥，號心丹，煩惱爐中煉歲年。
知伊不變胎中色，照耀光明遍大千。
開法眼，覩毫端，能變凡聖剎那間。
要知真假成功用，一到底時中鍛煉看。
無形狀，無方圓，言中無物物中言。
有心用即乖真用，無意安禪無不禪。
亦無滅，亦無起，森羅萬像皆驅使。
不論州土但將來，入此爐中無不是。
無一意，是吾意，無一智，是吾智，無一味，無不異。
色不變，轉難辯，更無一物於中現。
莫將一物制伏他，體合真空非鍛煉。
（見《大正新修大藏經》第四八冊吳越釋延壽《宗鏡錄》卷九八）。